Imtella' Diċembru 21, 2020 Wara xhur ta' taħditiet u indeċiżjoni fl-Istati Uniti ntlaħaq ftehim li ser iwassal biex jintefqu madwar 900 biljun dollaru biex ikunu mgħejjuna n-negozji u b'hekk salvati l-impiegi wara l-problemi li ħolqot il-pandemija. Id-900 biljun ser jintefqu mas-somma ta' 1.4 triljun dollaru li ser jiffinanzjaw l-operat tal-Gvern Amerikan fid-9 xhur li ġejjin. Ħafna mill-programmi ta' għajnuna li kienu implimentati mill-Gvern Amerikan biex ikunu salvati n-negozji ser jintemmu fl-aħħar ta' Diċembru. Qed jingħad li mat-12-il miljun Amerikan jinsabu f'riskju li jitilfu l-benefiċċji soċjali marbuta mal-qgħad. Il-benefiċċju tal-qgħad mistenni li jiżdied bi 300 dollaru fil-ġimgħa. Il-programm ta' għajnuna finanzjarja jrid ikun approvat mill-Kamra tar-Rappreżentanti u mis-Senat biex wara jkun iffirmat mill-President Donald Trump.